Avainsanat

Tiivistelmä



Avainsanat

1 Lainvastaisuusväite - Väitteen liitännäinen luonne - Pääasian tutkittavaksi ottaminen - Väitteen tutkittavaksi ottaminen

(Euratomin perustamissopimuksen 156 artikla)

2 Henkilöstö - Kanne - Kanteen kohde - Hallintoviranomaisille osoitettu määräys - Tutkimatta jättäminen

(Henkilöstösääntöjen 91 artikla)

3 Henkilöstö - Kanne - Kahden kanteen kohteen samanlaisuus - Edellytykset

(Henkilöstösääntöjen 91 artikla)

4 Oikeudenkäyntimenettely - Yhteisöjen ensimmäisen oikeusasteen tuomioistuinta sitova yhteisöjen tuomioistuimen tuomio - Edellytykset - Valitusta koskeva viittaus - Yhteisöjen tuomioistuimen valituksen yhteydessä lopullisesti ratkaisemat oikeusseikat - Oikeusvoima

(Euratomin tuomioistuimen perussäännön 55 artikla)

5 Henkilöstö - Euratomin yhteisyrityksen palveluksessa oleva henkilöstö - Yhdenvertainen kohtelu - Poikkeukset - Objektiivisten perustelujen olemassaolo

6 Lainvastaisuusväite - Kohde - Laillisuusarviointi - Perusteet

(Euratomin perustamissopimuksen 146 ja 156 artikla)

7 Yhteisön oikeus - Periaatteet - Yhdenvertainen kohtelu - Poikkeavat toimenpiteet - Pätevyys - Rajat

8 Henkilöstö - Kanne - Vahingonkorvauskanne - Kanteen alkuperä - Työsuhde - Oikeudellinen perusta

(Euratomin perustamissopimuksen 152 artikla; henkilöstösääntöjen 90 ja 91 artikla)

9 Henkilöstö - Kanne - Vahingonkorvauskanne - Kanne, joka on nostettu henkilölle vastaisen toimen toteuttanutta toimielintä vastaan eikä sitä toimielintä vastaan, jolla väitetään olevan yhteisön vastuu - Kumoamisvaatimukseen liittyvä vahingonkorvausvaatimus - Tutkittavaksi ottaminen

(Euratomin perustamissopimuksen 152 artikla; henkilöstösääntöjen 90 ja 91 artikla)

10 Henkilöstö - Sopimussuhteen ulkopuolinen toimielinten vastuu - Edellytykset - Normatiivinen toimenpide - Oikeussubjekteja suojaavan ylemmäntasoisen oikeussäännön riittävän selvä rikkominen

(Euratomin perustamissopimuksen 152 artikla; henkilöstösääntöjen 90 ja 91 artikla)

Tiivistelmä

11 Euratomin perustamissopimuksen 156 artiklaan perustuva mahdollisuus, että jokainen asianosainen voi vaatia, että asetusta ei sovelleta, ei ole itsenäinen menettelyllinen oikeus ja sitä voidaan käyttää vaan liitännäisesti kumoamista koskevien tutkittavaksi otettavien pääasiallisten vaatimusten tueksi.

12 Yhteisöjen tuomioistuinten tehtävänä ei ole antaa määräyksiä yhteisön toimielimille henkilöstösääntöjen 91 artiklan perusteella harjoittamansa laillisuusvalvonnan yhteydessä, koska kyseisen hallintoelimen tehtävänä on toteuttaa kumoamiskanteen perusteella annetun tuomion täytäntöönpanotoimenpiteet.

13 Sellaisen tuomion, jolla yhteisöjen tuomioistuin on perusteettomana hylännyt kanteen, oikeusvoima voi estää myöhemmän kanteen tutkittavaksi ottamisen vain, jos näissä kahdessa kanteessa on samat asianosaiset, jos ne koskevat samaa kohdetta ja jos ne perustuvat samaan syyhyn. Toimenpide, jonka kumoamista vaaditaan, on keskeinen seikka kanteen kohteen määrittelyssä.

Vaikka kanteen tueksi esitetyt väitteet olisivatkin tietyssä määrin yhteneviä aikaisemmassa asiassa esitettyjen väitteiden kanssa, kanne ei ole aikaisemman kanteen toistoa, vaan uusi riita-asia, koska se koskee kysymyksiä, joita ei ole vielä ratkaistu.

14 Yhteisöjen tuomioistuimen päätös sitoo yhteisöjen ensimmäisen oikeusasteen tuomioistuinta toisaalta vain Euratomin tuomioistuimen perussäännön 55 artiklassa määritellyissä tilanteissa ja toisaalta oikeusvoimaperiaatteen mukaisesti.

15 Euratomin yhteisyrityksessä, joka toimii henkilöstön käytettäväksi asettavana elimenä, työskenteleviin henkilöihin sovellettava erilainen kohtelu henkilöstösääntöjen ja työehtojen osalta voidaan hyväksyä vain, jos se on objektiivisesti perusteltua. Sen arvioimiseksi, onko se objektiivisesti perusteltua, on otettava huomioon kyseisen yhteisyrityksen mahdolliset sekä sen luonteeseen että organisaatioon liittyvät erityispiirteet.

Koska yhteisyrityksen perustamisen yhteydessä luotua henkilöstön palvelukseenottamisehtoja koskevaa erityisjärjestelmää, toisin sanoen kahden eri henkilöstöluokan käyttöönottamista ja voimassa pitämistä koskevaa järjestelmää, on viimeksi muutettu merkittävin osin ja koska sillä ei enää voida saavuttaa sille alun perin asetettuja tavoitteita, erilainen kohtelu ei ole enää objektiivisesti perusteltua, koska kahdella henkilöstöluokalla ei ole samanlaisia urakehitysmahdollisuuksia eikä samaa varmuutta työpaikasta.

16 Euratomin perustamissopimuksen 156 artikla on ilmaus yleisestä periaatteesta, jolla varmistetaan kaikkien asianosaisten oikeus heitä suoraan ja erikseen koskevan päätöksen kumoamiseksi riitauttaa toimielinten aikaisemmin toteuttama toimenpide, joka on perustana häntä suoraan ja erikseen koskevalle riidanalaiselle päätökselle, ja saada siten tämä päätös kumotuksi siinä tapauksessa, että tällä asianosaisella ei ole oikeutta Euratomin perustamissopimuksen 146 artiklan nojalla nostaa sellaisia toimenpiteitä koskevaa suoraa kannetta, joiden vaikutuksista asianosainen kärsii ilman, että hän olisi voinut vaatia niiden kumoamista.

Koska yksittäistapausta koskevaa riidanalaista päätöstä on arvioitava niiden oikeus- ja tosiseikkojen perusteella, jotka olivat olemassa silloin, kun päätös tehtiin, myös sen oikeudellisena perustana olevan säädöksen lainmukaisuutta on tarkasteltava pikemminkin päätöksentekoajankohdan kuin toteuttamisajankohdan olosuhteiden mukaan.

17 Mitään erilaista kohtelua, joka on poikkeuksellisen toimenpiteen luonteista ja yhteisön oikeuden perustavanlaatuisesta periaatteesta poikkeavaa, ei voida pitää enää pätevänä, vaikka sen perustana oleva sääntö ei nimenomaisesti rajoitakaan sen kestoa, kun niitä seikkoja, joiden perusteella se on ollut objektiivisesti perusteltua, ei enää ole.

Näin on varsinkin, kun tietyn tilanteen ajallisesti rajoitettu kesto on yksi niistä huomioon otetuista seikoista, joiden nojalla erilaista kohtelua pidetään objektiivisesti perusteltuna. Säännön laatijan on siis erityisesti varmistettava, että kyseinen tilanne ei perusteltuna jatku aiheettomasti kauemmin kuin mitä alun perin pidettiin kohtuullisena.

Tämä ei ole mitenkään ristiriidassa yhteisön laillisuusperiaatteen kanssa, jolla annetaan oikeussubjekteille oikeus kiistää asetusten pätevyys tuomioistuimessa, mutta jolla samalla asetetaan kaikille yhteisön oikeussubjekteille velvollisuus tunnustaa asetusten täysi tehokkuus siltä osin kuin toimivaltainen tuomioistuin ei ole vahvistanut niiden pätemättömyyttä.

18 Virkamiehen ja sen toimielimen, johon virkamies kuuluu tai kuului, välinen vahingonkorvausta koskeva riita-asia, joka on saanut alkunsa asianomaisen virkamiehen ja toimielimen välisestä työsuhteesta, kuuluu Euratomin perustamissopimuksen 152 artiklan ja henkilöstösääntöjen 90 ja 91 artiklan soveltamisalaan, ja se jää erityisesti tutkittavaksi ottamisensa osalta Euratomin perustamissopimuksen 151 ja 188 artiklan soveltamisalan ulkopuolelle.

19 Kun yhteisön vastuu johtuu sen toimielimen toiminnasta, yhteisöä edustaa yhteisöjen tuomioistuimessa se toimielin tai ne toimielimet, jota moititaan vastuun aiheuttaneesta seikasta. Kuitenkin silloin, kun kyseessä on Euratomin perustamissopimuksen 152 artiklan ja henkilöstösääntöjen 90 ja 91 artiklan soveltamisalaan kuuluva riita-asia, ei voida olettaa, että se seikka, että kanne on nostettu sitä toimielintä vastaan, joka on tehnyt riidanalaisen toimenpiteen, eikä sitä toimielintä vastaan, jota moititaan vastuun aiheuttaneesta seikasta, olisi sellainen, että kanne tämän vuoksi jätettäisiin tutkimatta, kun se liittyy läheisesti sellaiseen kumoamiskanteeseen, joka voidaan ottaa tutkittavaksi.

20 Sen toteaminen, että yhteisön normatiivisesta toimenpiteestä johtuva oikeudellinen tilanne on lainvastainen, ei itsessään riitä siihen, että yhteisö olisi vastuussa Euratomin perustamissopimuksen 152 artiklan ja henkilöstösääntöjen 90 ja 91 artiklan nojalla. Tällä toimenpiteellä on lisäksi rikottava riittävän ilmeisesti ylemmäntasoista, yksityisiä suojaavaa oikeussääntöä.

Tilanteessa, jossa toimielimillä on laaja toimivalta vahvistaa yleisillä määräyksillä ne säännöt, jotka liittyvät Euratomin perustamissopimuksen toisen osaston V luvun määräysten mukaisten yhteisyritysten perustamiseen ja toimintaan, yhteisön vastuu voi syntyä vain, jos kyseessä oleva toimielin on selvästi ja vakavasti ylittänyt sen toimivallan käyttämisen rajat.